**О Б Щ И Н С К И С Ъ В Е Т - Н И К О П О Л**

-------------------------------------------------------------------------------------------------

**П Р О Т О К О Л**

**№ 48**

Днес **30.07.2018г**. /понеделник/ от 10.00 часа в заседателната зала на Община Никопол се проведе **четиридесет и осмото** заседание на Общински Съвет – Никопол.

На заседанието присъстват: общинските съветници, Кмета на Община Никопол – д-р Валерий Желязков, кметове и кметски наместници на населени места от общината, Управителя на „Медицински център I - Никопол“ гр.Никопол ЕООД- д-р Красимир Кръстев.

Заседанието се председателства от Красимир Халов – Председател на ОбС – Никопол, протоколчик – Христина Миланова- главен специалист в ОбС – Никопол.

Красимир Халов: Уважаеми общински съветници, уважаеми г-н Желязков, на основание чл.23, ал.4, т.1 от ЗМСМА, откривам днешното **четиридесет и осмо**  заседание на Общински съвет – Никопол.

Имаме кворум, от 17 общински съветника в залата присъстват 15, Емил Бебенов ще се включи след малко, Кирил Кирилов ще закъснее.

Преди да започнем работа по дневния ред искам първо да поздравя г-н Иван Павлов със спечелването на конкурса и назначаването му за директор на СОУ „Христо Ботев“ – Никопол, като му желая здраве и успех в професионалната му работа.

Също така , съгласно ЗМСМА и Правилника ви уведомявам, че в ОбС-Никопол е постъпило уведомително писмо от общинския съветник Илияс Усув, за това че напуска групата на общинските съветници от ДПС и става независим общински съветник. Същото такова уведомително писмо е постъпило и от общинския съветник Ахмед Юсеинов, същият напуска групата общински съветници от ДПС и става независим общински съветник, и за двамата считано от 27.07.2018година.

Колеги, материалите са Ви раздадени с проекта за дневен ред, разгледани са на заседания на Постоянни комисии и са взети становища по тях, имате ли предложения, допълнения и съображения по така представеният Ви проект за дневен ред?

Виждам, че нямате. В Общински съвет са постъпили 24 часа преди заседанието два броя докладни записки:

1.докладна записка с вх.№191/27.07.2018г. относно- Разкриване на социална услуга „Център за обществена подкрепа“ гр.Никопол, Община Никопол, като делегирана от държавата дейност;

2. докладна записка с вх.№192/27.07.2018г. относно- Одобряване и приемане на процедура за избор на финансова/кредитна институция или финансов посредник.

Ахмед Ахмедов- общински съветник: На заседание на П.К. имаше дебат за становище, но не се направи това относно входираната докладна от кмета на Муселиево, да му се отпуснат пари за закупуване на два броя косачки, предлагам да включим това предложение към т.6 от проекта за дневен ред.

Кр.Халов: Г-н Ахмедов на заседание на П.К. това се дебатира и Ви се разясни, че кмета на общината е единствения разпоредител с общинския бюджет и, че кмета на Муселиево трябва да отиде при кмета Желязков и да обсъдят това негово предложение, след което кмета на общината ще реши, дали да уважи или да не уважи това искане на кмета на с.Муселиево. По посочената точка от дневния ред вече има положително становище и е невъзможно да се случи това, което в момента предлагате, противоречи както на Закона, така и на Правилника.

А.Ахмедов: От допълнителните материали, д.з. с вх.№192, защо до сега не се е разглеждала на заседание на ОбС, защо се внася 24 часа преди заседанието, това нещо трябваше да се направи преди три месеца. Предлагам да се изтегли тази докладна и на следващо заседание да се разгледа, през това време ние ще се запознаем и тогава ще решим.

В.Желязков: Прави допълнителни разяснения по двете докладни записки внесени в ОбС, 24 часа преди заседанието.

Кр.Халов: Гласуваме за влизане в дневния ред докладна записка с вх.№191, моля гласувайте.

ГЛАСУВАЛИ – 16 СЪВЕТНИКА

„ЗА“ – 15 СЪВЕТНИКА

„ПРОТИВ“- НЯМА

„ВЪЗДЪРЖАЛИ СЕ“ – 1 СЪВЕТНИК

ЗАБЕЛЕЖКА: Общинския съветник К.Кирилов отсъства от зала.

Кр.Халов: Приема се д.з. с вх.№191 влиза в дневния ред, като т.7 от същия.

Гласуваме за влизане в дневния ред д.з. с вх.№192, моля гласувайте.

ГЛАСУВАЛИ – 16 СЪВЕТНИКА

„ЗА“ – 11 СЪВЕТНИКА

„ПРОТИВ“- 2 СЪВЕТНИКА

„ВЪЗДЪРЖАЛИ СЕ“ – 3 СЪВЕТНИКА

ЗАБЕЛЕЖКА: Общинския съветник К.Кирилов отсъства от зала.

Кр.Халов: Приема се д.з. с вх.№192 влиза в дневния ред, като т.8 от същия. Точка питания и изказвания става т.9 от Д.Р..

Гласуваме целия дневен ред с направените допълнения, моля гласувайте.

ГЛАСУВАЛИ – 16 СЪВЕТНИКА

„ЗА“ – 14 СЪВЕТНИКА

„ПРОТИВ“- НЯМА

„ВЪЗДЪРЖАЛИ СЕ“ – 2 СЪВЕТНИКА

ЗАБЕЛЕЖКА: Общинския съветник К.Кирилов отсъства от зала.

**ОБЩИНСКИ СЪВЕТ – НИКОПОЛ ПРИЕ СЛЕДНИЯ**

**ДНЕВЕН РЕД**

**1.**Докладна записка **относно:** Промяна вида на социалната услуга „Защитено жилище за лица с психични разстройства“ в „Център за настаняване от семеен тип за пълнолетни лица с психични разстройства“.

Вносител: Кмет на общината

**2.**Докладна записка **относно:**Учредяване на безвъзмездно право на ползване върху помещения - част от втори етаж от сграда с пл.номер 194, находяща се в УПИ II, стр.кв.5 по плана на с.Любеново, община Никопол и представляват 5 броя помещения с обща площ 68,73 кв.м. в полза на ЛРС „ЛРД-Никопол“ за срок от десет години.

Вносител: Кмет на общината

**3.**Докладна записка **относно**: Учредяване на безвъзмездно право на ползване върху помещение с площ 27,20 кв.м., находящо се на втори етаж на недвижим имот: масивна сграда «Битов комбинат» в поземлен имот с идентификатор 51723.500.14 в гр.Никопол, ул. «Васил Левски» № 2, в полза на Агенция по заетостта, което ще се ползва за архив на Дирекция „Бюро по труда“ - Никопол.

Вносител: Кмет на общината

**4.** Докладна записка **относно:**Приемане на доклада за оценка на имот частна общинска собственост представляващ: незастроен поземлен имот с идентификатор 51723.500.1180 в гр.Никопол, с площ на имота: 542 кв.м.

Вносител: Кмет на общината

**5**.Докладна записка **относно**: Отпускане на еднократни помощи по решение на Общински съвет – Никопол на Надка Давидова Вескова от с.Бацова махала, Община Никопол и на Сезгин Яшар Акман от гр.Никопол, Община Никопол.

Вносител: Кмет на общината

**6**. Докладна записка **относно**: Отпускане на допълнителна парична вноска, поради временна необходимост от парични средства на „Медицински център I- Никопол“ ЕООД гр.Никопол.

Вносител: Кмет на Общината

**7.** Докладна записка **относно**: Разкриване на социална услуга „Център за обществена подкрепа“ гр.Никопол, Община Никопол, като делегирана от държавата дейност.

Вносител: Кмет на Общината

**8.** Докладна записка **относно**: Одобряване и приемане на процедура за избор на финансова/кредитна институция или финансов посредник.

Вносител: Кмет на Общината

**9.**Изказвания, питания, становища и предложения на граждани.

**ПО ПЪРВА ТОЧКА ОТ ДНЕВНИЯ РЕД**

Отношение взеха:

Н.Божинова-общински съветник: П.К. по „Социални дейности, трудова заетост и демографски проблеми“, на заседание проведено на 23.07.2018г., разгледа докладната записка **относно:** Промяна вида на социалната услуга „Защитено жилище за лица с психични разстройства“ в „Център за настаняване от семеен тип за пълнолетни лица с психични разстройства“, и прие следното

**СТАНОВИЩЕ:**

**1.**Постоянната Комисия предлага на сесията на ОбС да приеме и утвърди така предложения проект за решение.

А.Ахмедов: Благодаря на п-ля на П.К. Божинова, че ме послуша и извика на заседание на П.К. Управителката на защитените жилища. Закъсняхте с този материал г-н Кмете, това трябваше да го направите преди четири месеца.

Г-н Желязков, това не е нормално да се забави приемането на тези промени, сега го правите в последния момент, това показва хаос в работата на Общинска администрация.

В.Желязков: Това, което казва г-н Ахмедов изобщо не е вярно, тази промяна се обсъжда от 3-4 месеца.

**ЗАБЕЛЕЖКА:** Общинския съветник Кирил Кирилов взима участие в заседанието, кворум 17 общински съветника.

Не сме закъснели, всичко върви нормално, няма хаос в работата на Общинска администрация.

Кр.Халов: Давам думата на Сакаджиев за изказване.

Г-н Ахмедов, правя Ви поредната забележка да спазвате реда в залата и да не говорите без да ви е дадена думата.

Майдън Сакаджиев- общински съветник: Защо не присъства кмета на с.Драгаш войвода, нали тези жилища са в неговото село? Говори се, и аз чувам, че в тези защитени жилища цари хаос, липса на хигиена и др. такива.

Кр.Халов: Кмета на населеното място няма никакъв ангажимент с тези жилища, те са държавна дейност.

В.Желязков: Няма никакъв хаос, работи се нормално, ремонтира се канала за мръсната вода и няма други никакви проблеми.

Кр.Халов: Гласуваме проекта за решение */чете проекта за решение*/.

На основание чл. 21, ал.1, т. 23 и ал.2 и чл.17, ал.1, т.7 от Закона за местното самоуправление и местната администрация, във връзка с чл.36, ал.2, т.4, буква „гг“ и чл.36в, ал.1, т.1 и ал.3, т.1 от Правилника за прилагане на Закона за социално подпомагане, Общински съвет – Никопол прие следното

**Р Е Ш Е Н И Е**

**№356/30.07.2018г.**

**1**.Общински съвет – Никопол дава съгласие да се извърши промяна на вида на социалната услуга „Защитено жилище за лица с психични разстройства“ в „Център за настаняване от семеен тип за пълнолетни лица с психични разстройства“, като делегирана от държавата дейност считано от 01.09.2018 г., както следва:

- „Защитено жилище за лица с психични разстройства № 1“ да се промени в „Център за настаняване от семеен тип за пълнолетни лица с психични разстройства“ № 1, с капацитет 12 и местонахождение: област Плевен, община Никопол, с.Драгаш войвода, ул. „Любен Дочев“ № 3А;

-„Защитено жилище за лица с психични разстройства № 2“ да се промени в „Център за настаняване от семеен тип за пълнолетни лица с психични разстройства“ № 2, с капацитет 12 и местонахождение: област Плевен, община Никопол, с.Драгаш войвода, ул. „Любен Дочев“ № 3А.

**2.**Възлага на Кмета на Община Никопол да изпрати настоящото решение до Директора на Регионална дирекция социално подпомагане Плевен за изготвяне на предложение до Изпълнителния директор на Агенция за социално подпомагане за извършване промяна на услугата.

ГЛАСУВАЛИ – 16 СЪВЕТНИКА

„ЗА“ – 16 СЪВЕТНИКА

„ПРОТИВ“- НЯМА

„ВЪЗДЪРЖАЛИ СЕ“ – НЯМА

**ЗАБЕЛЕЖКА**: Общинския съветник Ахмед Ахмедов не гласува.

**ПО ВТОРА ТОЧКА ОТ ДНЕВНИЯ РЕД**

Отношение взеха:

Кр.Халов: Прави разяснения по докладната записка. Аз няма да гласувам, конфликт на интереси.

Л.Стоилов- общински съветник: Аз няма да гласувам, конфликт на интереси.

А.Ахмедов: Поздравявам всички за добрата инициатива. Но питам, ако други бяха кандидатствали, дали щяхте да им го дадете? /*разказва случай от миналото/.*

Кр.Халов: Г-н Ахмедов, правя Ви забележка да говорите по темата, не говорите по темата.

М.Сакаджиев: До сега ловджиите бяха настанени там, нелегално, бяха хвърчащи, сега обаче ще се узакони, аз ще гласувам за решенето.

В.Желязков: Доста отдавана трябваше да стане това узаконяване. Ловджиите са добри стопани и ще съхранят тази сграда. Относно изказването на Ахмедов, искам да кажа, че аз до сега никога не съм пренебрегвал или прогонвал инвеститори, които са идвали при мен, не знам за какво говори Ахмедов.

Кр.Халов: Гласуваме поименно проекта за решение */чете проекта за решение/.*

На основание чл.21, ал.1, т.8 от ЗМСМА във връзка с чл.12, ал.4, чл.39, ал.4 от ЗОС и чл.67, ал.1 от Наредба № 6 за реда за придобиване, управление и разпореждане с общинско имущество в Община Никопол и Решение № 309 от 29.01.2018 г., Общински Съвет-Никопол за приемане на Програмата за управление и разпореждане с общинско имущество за 2018 година, Общински съвет – Никопол прие следното

**Р Е Ш Е Н И Е**

**№357/30.07.2018г.**

1. Общински съвет – Никопол дава съгласието да се включи в Програмата за управление разпореждане с общинско имущество за 2018 година като се добави в Глава II, точка 6 „Учредяване право на ползване“, под номер 6.4. „Учредяване на безвъзмездно право на ползване върху помещения частна общинска собственост представляващи: пет броя помещения - част от втори етаж от сграда с пл.номер 194, находяща се в УПИ II, стр.кв.5 по плана на с.Любеново, община Никопол.

2**.**Общински Съвет – Никопол дава съгласието си да се учреди безвъзмездно право на ползване без търг или конкурс в полза на ЛРС „Ловно-рибарско дружество - Никопол” с ЕИК: 114548883, седалище: гр.Никопол, ул. „Елия” 21, бл. „Осъм” за пет броя помещения - част от втори етаж от сграда с пл.номер 194, находяща се в УПИ II, стр.кв.5 по плана на с.Любеново, община Никопол, които ще се ползват за дейностите на сдружението.

3.Общински Съвет – Никопол възлага на Кмета на Община Никопол да издаде заповед за сключване на договор за безвъзмездно право на ползване на помещенията, описани подробно в точка две на настоящото решение, при следните условия:

3.1.Срока на безвъзмездното право на ползване е 10 /десет/ години и влиза в сила с подписване на договор между Община Никопол и ЛРС „Ловно-рибарско дружество - Никопол.

3.2.Помещенията, предмет на настоящото решение, да се използват единствено за нуждите на ЛРС „Ловно-рибарско дружество - Никопол;

3.3.Всички дейности по привеждането на помещенията, описани в точка две от настоящото решение, в подходящ вид за извършване на дейностите по точка 3.2. от настоящето решение, са за сметка на ЛРС „Ловно-рибарско дружество – Никопол;

3.4. ЛРС „Ловно-рибарско дружество - Никопол да извършва за своя сметка всички ремонти на наетите помещения;

3.5 ЛРС „Ловно-рибарско дружество – Никопол“ да заплаща всички експлоатационни разходи при ползване на помещенията, в това число: разходи за ел. енергия, разходите за вода, разходите за отопление и разходите за охрана, които да бъдат заложени в договора за безвъзмездно право на ползване със запис да се заплащат от него.

4.Общински съвет – Никопол възлага на Кмета на Община Никопол да сключи договор за безвъзмездно право на ползване при спазване на условията посочени в точка три от настоящото решение.

ГЛАСУВАЛИ – 15 СЪВЕТНИКА

„ЗА“ – 14 СЪВЕТНИКА /Ахмедов, Османов, Юсеинов, Георгиев, Бебенов, Павлов, Усув, Гатев, Кирилов, Георгиева, Божинова, Асенова, Ангелов, Андреев/

„ПРОТИВ“- 1 СЪВЕТНИК /Сакаджиев/

„ВЪЗДЪРЖАЛИ СЕ“ – НЯМА

**ЗАБЕЛЕЖКА:** Двама общински съветника не гласуват – Конфликт на интереси : Кр.Халов и Л.Стоилов.

**ПО ТРЕТА ТОЧКА ОТ ДНЕВНИЯ РЕД**

Отношение взеха:

Д.Георгиев: П.К. по „Бюджет, финанси, общинска собственост и фирми, инвестиционна политика и икономически дейности“***на заседание проведено на 23.07.2018г. разгледа докладната записка относно:*** Учредяване на безвъзмездно право на ползване върху помещение с площ 27,20 кв.м., находящо се на втори етаж на недвижим имот: масивна сграда «Битов комбинат» в поземлен имот с идентификатор 51723.500.14 в гр.Никопол, ул. «Васил Левски» № 2, в полза на Агенция по заетостта, което ще се ползва за архив на Дирекция „Бюро по труда“ - Никопол***: , и прие следното***

**СТАНОВИЩЕ:**

**1.**Постоянната Комисия предлага на сесията на ОбС да приеме и утвърди така предложения проект за решение.

Направих справка и **предлагам да се добави към правното основание чл.39, ал.3 и ал.5 от ЗОС.**

А.Ахмедов: На заседание на П.К. не сме приели изменящо становище, защо сега го правите консултирахте ли се с юрист, г-н Георгиев? Нито в Закона нито в Наредбата го има това за безвъзмездното отдаване за ползване, ал.3 и ал.5 ги няма в ЗОС, отпаднаха както и в Наредбата, Вие ги махнахте, сега ги пишете. Какво правят юристите в Общинска администрация, не знам. Предлагам да се оттегли това предложение на Димитър Георгиев..

Кр.Халов: Успокойте се г-н Ахмедов, всичко е съгласувано с юрист.

Кр.Гатев – общински съветник: Ахмедов със своята забележка, може би има своите основания. Аз ще подкрепя това решение на Кмета на общината, то е необходимо и така подкрепяме тази институция*……../Ахмедов продължава да говори на висок тон, Халов прави забележка на Ахмедов да не говори и да не нарушава реда в залата, да даде възможност на изказващият се общински съветник да изрази своето мнение и да не влиза в пререкания с него./*

Правилно постъпва кмета с това свое предложение, ще подкрепя решението.

Емил Бебенов-общински съветник: Това помещение се ползва и в момента, то е необходимо, там е архивата на Бюрото по труда - Никопол така, че следва да подкрепим решението , аз ще го подкрепя*. /Ахмедов продължава да говори без да му е дадена думата, Халов прави забележка на Ахмедов да спазва реда в залата./*

Кр.Халов: Гласуваме предложението на Георгиев за добавяне на **чл.39, ал.3 и ал.5 от ЗОС,** моля гласувайте.

ГЛАСУВАЛИ – 16 СЪВЕТНИКА

„ЗА“ – 14 СЪВЕТНИКА

„ПРОТИВ“ – 1 СЪВЕТНИК

„ВЪЗДЪРЖАЛИ СЕ“ 1 СЪВЕТНИК

**ЗАБЕЛЕЖКА**: А.Ахмедов не гласува.

*/Ахмедов продължава да се кара на Гатев, обижда общинските съветници, Халов прави забележка на Ахмедов и го моли да спре да се кара и разправя с общинските съветници, Ахмедов продължава да вика и крещи, двамата с Гатев се карат./*

Кр.Халов: Г-н Ахмедов, направих Ви над четири забележки да спазвате реда в залата, при следваща такава забележка ще Ви отстраня от залата, непрекъснато нарушавате реда в залата.

Н.Божинова: Направената добавка на този текст от ЗОС е правилна. Аз съм директор на БТ в Никопол и заявявам, че винаги сме били коректни, плащали сме си наема и консумативите които сме направили. Аз като директор на Бюрото по труда в Никопол, няма да гласувам, конфликт на интереси.

Кр.Халов: Гласуваме проекта за решение /*чете проекта за решене*/.

На основание чл.21, ал.1, т.8 от ЗМСМА във връзка с чл.12, ал.3, чл.39, ал.3 и ал.5 от ЗОС и чл.67 от Наредба № 6 за реда за придобиване, управление и разпореждане с общинско имущество в Община Никопол и Решение № 309 от 29.01.2018 г., Общински Съвет-Никопол за приемане на Програмата за управление и разпореждане с общинско имущество за 2018 година, Общински съвет – Никопол прие следното

**Р Е Ш Е Н И Е**

**№358/30.07.2018г.**

1. Общински съвет – Никопол дава съгласието да се включи в Програмата за управление разпореждане с общинско имущество за 2018 година като се добави в Глава II, точка 6 „Учредяване право на ползване“, под номер 6.3. „Учредяване на безвъзмездно право на ползване върху имот частна общинска собственост представляващ: помещение с площ 27,20 кв.м., находящо се на втори етаж на недвижим имот: масивна сграда «Битов комбинат» в поземлен имот с идентификатор 51723.500.14 в гр.Никопол, ул. «Васил Левски» № 2“.

2**.**Общински Съвет – Никопол дава съгласието си да се учреди безвъзмездно право на ползване без търг или конкурс в полза на Агенция по заетостта за помещение с площ 27,20 кв.м., находящо се на втори етаж на недвижим имот: масивна сграда «Битов комбинат» с идентификатор 51723.500.14.1 в поземлен имот с идентификатор 51723.500.14 в гр.Никопол, ул. «Васил Левски» № 2“, което ще се ползва за дейностите на Дирекция „Бюро по труда” гр. Никопол.

3.Общински Съвет – Никопол възлага на Кмета на Община Никопол да издаде заповед за сключване на договор за безвъзмездно право на ползване на помещението, описано подробно в точка две на настоящото решение, при следните условия:

3.1.Срока на безвъзмездното право на ползване е 10 /десет/ години и влиза в сила с подписване на договор между Община Никопол и Агенция по заетостта.

3.2.Помещението, предмет на настоящото решение, да се използва единствено за административните нужди на Агенцията по заетостта - за дейностите на Дирекция “Бюро по труда“ гр. Никопол;

3.3.Всички дейности по привеждането на имота описан в точка две от настоящото решение в подходящ вид за извършване на дейностите по точка 3.2. от настоящото решение са за сметка на Агенция по заетостта;

3.4. Агенция по заетостта да извършва за своя сметка всички ремонти на наетото помещение;

3.5. Агенция по заетостта да заплаща всички експлоатационни разходи при ползване на помещението, в това число: разходи за ел. енергия, разходите за вода, разходите за отопление и разходите за охрана, които да бъдат заложени в договора за безвъзмездно право на ползване със запис да се заплащат от нея.

4.Общински съвет – Никопол възлага на Кмета на Община Никопол да сключи договор за безвъзмездно право на ползване при спазване на условията посочени в точка три от настоящото решение.

ГЛАСУВАЛИ – 12 СЪВЕТНИКА

„ЗА“ – 11 СЪВЕТНИКА /Османов, Георгиев, Павлов, Усув, Гатев, Кирилов, Халов, Стоилов,Георгиева, Асенова, Ангелов/

„ПРОТИВ“- 1 СЪВЕТНИК /Сакаджиев/

„ВЪЗДЪРЖАЛИ СЕ“ – НЯМА

**ЗАБЕЛЕЖКА**: Общинския съветник – Н.Божинова не гласува, конфликт на интереси.

Общинските съветници А.Юсеинов, Ем.Бебенов и Цв.Андреев са извън зала.

Общинския съветник А.Ахмедов не гласува.

**ПО ЧЕТВЪРТА ТОЧКА ОТ ДНЕВНИЯ РЕД**

Отношение взеха:

Д.Георгиев: П.К. по „Бюджет, финанси, общинска собственост и фирми, инвестиционна политика и икономически дейности“***на заседание проведено на 23.07.2018г. разгледа докладната записка относно:*** Приемане на доклада за оценка на имот частна общинска собственост представляващ: незастроен поземлен имот с идентификатор 51723.500.1180 в гр.Никопол, с площ на имота: 542 кв.м.***, и прие следното***

**СТАНОВИЩЕ:**

**1.**Постоянната Комисия предлага на сесията на ОбС да приеме и утвърди така предложения проект за решение.

Кр.Гатев: Моля да ми се разясни къде се намира този имот?

В.Желязков: Отговаря на въпроса на Гатев.

Гласуваме проекта за решение */чете проекта за решене*/.

На основание чл. 21, ал. 1, т. 8 и ал.2 от ЗМСМА във връзка с чл. 35, ал. 1 и ал.6 и чл.41, ал.2 от ЗОС, чл.55, ал.1, т.1 и чл.58, ал.1 от Наредба № 6 за реда за придобиване, управление и разпореждане с общинско имущество на Община Никопол, във връзка с Решение № 309/29.01.2018 г. и Решение № 336/27.04.2018 г. на Общински Съвет – Никопол, Общински съвет – Никопол прие следното

**Р Е Ш Е Н И Е**

**№359/30.07.2017г.**

1. Общински съвет – Никопол приема доклада за експертна оценка в размер на 6 100 лв /шест хиляди и сто лева/ без ДДС за имот частна общинска собственост представляващ: незастроен поземлен имот с идентификатор 51723.500.1180 по Кадастралната карта и кадастралните регистри на гр.Никопол одобрени със Заповед № РД-18-75/28.12.2006г., площ на имота: 542 кв.м., НТП: „Ниско застрояване /до 10м/”, с административен адрес: гр.Никопол, ул. „Васил Левски” 84, при съседни поземлени имоти: 51723.500.503, 51723.500.1195, 51723.500.502, 51723.500.1163.

2. Продажбата на общинският имот описан в точка едно на настоящото решение да се извърши **чрез публичен търг с явно наддаване** с начална тръжна цена в размер на 6 100 лв /шест хиляди и столева /, като цената на имота е без ДДС.

3. Общински съвет – Никопол оправомощава Кмета на Община Никопол в съответствие с чл. 35, ал. 6 от ЗОС да издаде заповед и сключи договор за покупко-продажба за имота описани в точка едно на настоящото решение.

ГЛАСУВАЛИ – 16 СЪВЕТНИКА

„ЗА“ – 15 СЪВЕТНИКА /Ахмедов, Османов, Юсеинов, Георгиев, Павлов, Усув, Гатев, Кирилов, Халов, Стоилов, Георгиева, Божинова, Асенова, Ангелов, Андреев/

„ПРОТИВ“- 1 СЪВЕТНИК /Сакаджиев/

„ВЪЗДЪРЖАЛИ СЕ“ – НЯМА

**ЗАБЕЛЕЖКА:** Общинския съветник Емил Бебенов е извън зала, кворум 16 общински съветника.

**ПО ПЕТА ТОЧКА ОТ ДНЕВНИЯ РЕД**

Отношение взеха:

Кр.Халов: Колеги, докладната е разгледана на заседание на П.К. и има подкрепящо становище на П.К..

Кр.Гатев: След като тези молби са минали на Обществен съвет, предлагам да подкрепим проекта за решение.

А.Ахмедов: Благодаря на вносителя за материала че го внесе навреме и хората няма да чакат за парите си по 2-3 месеца, както беше с по предишните помощи. Имаше предложение от кмета на Муселиево за закупуване на две косачки, ако желае кмета да го включи в това решение.

В.Желязков: Винаги съм бил благоразположен към всички кметове от общината, но за да върви работата трябва да има диалог, а не както в случая, налагане. Г-н кмете, елате при мен да разговаряме и да решим по някакъв начин проблема, г-н Ахмедов, както добре знаете, кмета на общината е разпоредител с бюджета на общината и *………./ Кмета на Муселиево прекъсва Желязков, казва, че няма да му се моли, че той не е цар и т.н., забележка от Халов, да не прекъсват Желязков/.*

Без диалог нещата няма как да станат, с ултиматуми не става, имайте малко уважение, аз нито веднъж не съм Ви обидил или държал по този начин по който се държите Вие. Все пак има и трябва да се зачита ерархията, аз в момента съм кмет на общината, и съм разпоредител с бюджета на тази община, не може Вие да ми поставяте ултиматуми, и аз да ги изпълнявам, спазвайте ерархията.

Кр.Халов: Гласуваме проекта за решение /*чете проекта за решение/.*

На основание чл. 21, ал. 1, т. 6 и т. 23 от Закона за местното самоуправление и местната администрация и чл.124, ал. 2, предложение първо от Закона за публичните финанси, Общински съвет-Никопол прие следното

**Р Е Ш Е Н И Е**

**№360/30.07.2018г.**

1. Да се изплати еднократна финансова помощ:

1.1. в размер на **300 (Триста) лева** **на Надка Давидова Вескова** от с.Бацова махала, ул. „Средец” № 8, община Никопол, по заявление с вх.№ 94-899/11.06.2018 г. постъпило в деловодството на Община Никопол и Становище от 22.06.2018 г. на Обществения съвет за контрол на системата за социално подпомагане при Община Никопол;

1.2. в размер на **300 (Триста) лева** **на Сезгин Яшар Акман** от гр.Никопол, ул. „Дим. Благоев” № 8по заявление с вх.№ 94-961/21.06.2018 г. постъпило в деловодството на Община Никопол и Становище от 22.06.2018 г. на Обществения съвет за контрол на системата за социално подпомагане при Община Никопол.

2.Утвърждава показателите, с които да се завиши бюджета на Община Никопол за 2018 г., във връзка с извършване на разхода по т.1, както следва:

2.1.По бюджета на Първостепенния разпоредител с бюджет - за гр.Никопол:

|  |  |  |  |  |  |
| --- | --- | --- | --- | --- | --- |
| **Наименование/Дейност** | **Общо** | **І трим.** | **ІІ трим.** | **ІІІ трим.** | **ІV трим.** |
| **ПО ПРИХОДА** |  |  |  |  |  |
| -подпараграф 13-03 „Данък върху превозните средства” | **+ 600** | 0 | + 600 | 0 | 0 |
| **ПО РАЗХОДА** |  |  |  |  |  |
| Местна дейност 122 „Общинска администрация”  -подпараграф 42-14 „Обезщетения и помощи по решение на общинския съвет” | **+ 600** | 0 | + 600 | 0 | 0 |

ГЛАСУВАЛИ – 17 СЪВЕТНИКА

„ЗА“ – 17 СЪВЕТНИКА /Ахмедов, Османов, Юсеинов, Георгиев, Бебенов, Павлов, Усув, Гатев, Кирилов, Халов, Стоилов, Георгиева, Сакаджиев, Божинова, Асенова, Ангелов, Андреев/

„ПРОТИВ“- НЯМА

„ВЪЗДЪРЖАЛИ СЕ“ – НЯМА

**ПО ШЕСТА ТОЧКА ОТ ДНЕВНИ РЕД**

Отношение взеха:.

Кр.Халов: Има прието подкрепящо становище на П.К. по тази докладна записка, управителя на Медицинския център е тук, имате думата по разглежданата докладна записка.

Кр.Гатев: Ще подкрепя предложението за решение, то е адекватно.

Надявам се, че връзката между Болницата и Медицинския център ще продължава да се развива. Последните три месеца Болницата върви напред и нагоре и има реални шансове за излизане от тази криза и навлиза в нормален ритъм на работа. Нещата вървят към стабилизиране на Болницата. Нямаме право в този състав в който сме сега, да си позволим затварянето на едно такова здравно заведение като Болницата. Медицинския център също работи добре.

В.Желязков: /Прави допълнителни разяснения по докладната записка./

Болницата също си стъпва на крака и върви към стабилизиране.

Ем.Бебенов: Този материал е от значение за Община Никопол. Медицинския център е крайно необходим за Община Никопол. Подкрепям предложението, управителя се справя много добре с работата си.

Мария Георгиева- зам.председател ОбС: Наскоро Общински съвет – Никопол направи една доста скъпа инвестиция в Медицински център, в момента чувам, че МЦ е на загуба, за мен е странно това положение, */говори Гатев разяснява, че се отнася за болницата*/, добре, не съм разбрала, въпросът ми е, подобриха ли се приходите на МЦ със закупуването на този биохимичен анализатор и покриват ли месечните им задължения към НАП?

д-р Кр.Кръстев-управител на Медицински Център – Никопол: Благодарение на този апарат сме едно стъпало напред. Няма да говоря за него като за търговия и печалба, има завишен интерес към този апарат от колеги от други места и от пациенти, които се възползват от него. В момента в Никопол се провеждат изследвания, които не подлежат на коментар в нито едно лечебно заведение, това е бъдещето, другите тепърва ще си го закупуват и благодарение на всеки един от Вас, ние имаме този биохимичен анализатор. Медицинския център никога не е бил на загуба, остават така прослувутите лихви, които трябваха да отпаднат, но не са отпаднали и ние трябва да ги плащаме към НАП. Заради тях сме в затворен кръг и не можем да разширяваме дейността си. В Центъра имаме капацитет, имаме специалистите и съответната техника и ще се развиваме за в бъдеще.

М.Георгиева: Не ми се отговори на въпроса за тези 5 хлв. които сега отпускаме, защо ги отпускаме и има ли печалба МЦ след закупуването на биохимичния анализатор?

д-р Кр.Кръстев: Правим с Кмета това, което е правилно и необходимо, става въпрос за погасителен план, към НАП, където Община Никопол е собственик на М.Ц.-Никопол.

д-р Цв.Андреев- общински съветник: */Прави допълнителни разяснения по докладната записка./*

Светослав Ангелов- зам.председател на ОбС: Това не е маловажен въпрос и г-ца Георгиева за това задава този въпрос. Медицински център ще възстанови ли тази сума на Община Никопол, или ще продължаваме да даваме пари на Медицински Център, само защото сме дали на Болницата? Ние сме давали доста пари, и сме покрили доста задължения, които са натрупани по времето на управление пак на същия управител на центъра. Възможно ли е МЦ, като Болницата да върви и да възстановява задълженията и да се изчистват, а не да се вземат пари от общината и да се дават, както се казва да се прелива от пусто в празно, това искам да чуя.

д-р Кр.Кръстев: Не знам какво да кажа, аз мисля, че кмета много добре и ясно Ви каза за какво става на въпрос. Ако проблемите с лихвите беше решен, нямаше сега да водим този разговор. Не можем да седим със затворена сметка 10-12 дена и да разгръщаме дейност. Не знам какво друго да отговоря по този въпрос.

Кр.Халов: В режим на гласуване сме, гласуваме проекта за решение */чете проекта за решение*/.

На основание чл.134 от Търговския закон, чл.21, ал.1, т.6, т. 10 и т.23 от Закона за местното самоуправление и местната администрация и чл.124 от Закона за публичните финанси, Общински съвет-Никопол, прие следното

**Р Е Ш Е Н И Е**

**№361/30.07.2018г**.

1.Община Никопол, в качеството си на едноличен собственик на капитала на „Медицински център 1-Никопол” ЕООД гр.Никопол да внесе допълнителна парична вноска в „Медицински център 1-Никопол” ЕООД гр.Никопол, поради временна необходимост от парични средства на дружеството в размер на 5 000 лв..

2.Средствата се отпускат ежемесечно по 1 000 лв., считано от м.август 2018 както следва:

2.1.през м.август 2018 г. – 1 000 лв.;

2.2.през м.септември 2018 г. – 1 000 лв.;

2.3.през м.октомври 2018 г. – 1 000 лв.;

2.4.през м.ноември 2018 г. – 1 000 лв.;

2.5.през м.декември 2018 г. – 1 000 лв..

3.Средствата предоставяни с настоящото решение са с източник приходите за местни дейности, както следва:

3.1.По бюджета на Първостепенния разпоредител с бюджет - за гр.Никопол:

|  |  |  |  |  |  |
| --- | --- | --- | --- | --- | --- |
| **Наименование/Дейност** | **Общо** | **І трим.** | **ІІ трим.** | **ІІІ трим.** | **ІV трим.** |
| **ПО ПРИХОДА** |  |  |  |  |  |
| -подпараграф 13-03 „Данък върху превозните средства” | **+ 5 000** | 0 | + 5 000 | 0 | 0 |
| -подпараграф 70-03 „Участия в съвместни предприятия, активи и стопански дейности (-)” | **- 5 000** | 0 | - 5 000 | 0 | 0 |

4.Определя срок за връщане на вноските на Община Никопол по настоящото решение до 31.12.2019 г. Върху определените суми не се дължи лихва.

5.Задължава Кмета на Община Никопол да предприеме всички необходими фактически и правни действия за внасяне на допълнителната парична вноска по банкова сметка на „Медицински център 1-Никопол” ЕООД гр.Никопол, за погасяване на просрочени публични задължения към НАП (лихви), както и сключването на договор за безлихвен заем с Община Никопол.

ГЛАСУВАЛИ – 17 СЪВЕТНИКА

„ЗА“ – 17 СЪВЕТНИКА /Ахмедов, Османов, Юсеинов, Георгиев, Бебенов, Павлов, Усув, Гатев, Кирилов, Халов, Стоилов, Георгиева, Сакаджиев, Божинова, Асенова, Ангелов, Андреев/

„ПРОТИВ“- НЯМА

„ВЪЗДЪРЖАЛИ СЕ“ – НЯМА

**ПО СЕДМА ТОЧКА ОТ ДНЕВНИЯ РЕД**

Дебат не се състоя.

Кр.Халов: Гласуваме проекта за решение /*чете проекта за решение*/.

На основание чл.21, ал.1, т.23 и ал.2, чл.17,ал.1, т.7 от Закона за местното самоуправление и местната администрация и чл.18, ал.1, т.2 от Закона за социално подпомагане, във връзка с чл.36, ал.2, т.8 и и чл.36в, ал.1, т.1, ал.2 и ал.3 от Правилника за прилагане на закона за социално подпомагане и в съответствие с Годишен план за действие по изпълнението на Общинската стратегия в община Никопол, планов период 2018 г., Общински съвет – Никопол прие следното

**Р Е Ш Е Н И Е**

**№362/30.07.2018г.**

1.Общински съвет – Никопол дава съгласие за разкриване на социалната услуга „Център за обществена подкрепа“, гр.Никопол, община Никопол като делегирана от държавата дейност, с:

* местонахождение: имоти с идентификатор 51723.500.20.1.1, с площ 69.40 кв.м и 51723.500.20.1.2, с площ 4.80 кв.м., област Плевен, община Никопол, гр.Никопол, ул. „Христо Ботев“ № 2, ет.1;
* капацитет на социалната услуга: 20 места;
* дата на влизане в сила на решението: считано от 01.09.2018 г..

2.Възлага на Кмета на Община Никопол да изпрати настоящото решение, окомплектовано с необходимите документи до Директора на Регионална дирекция социално подпомагане Плевен за изготвяне на предложение до Изпълнителния директор на Агенция за социално подпомагане за разкриването на социалната услуга „Център за обществена подкрепа“ в гр.Никопол като делегирана от държавата дейност.

ГЛАСУВАЛИ – 17 СЪВЕТНИКА

„ЗА“ – 15 СЪВЕТНИКА

„ПРОТИВ“- НЯМА

„ВЪЗДЪРЖАЛИ СЕ“ – 2 СЪВЕТНИКА

**ПО ОСМА ТОЧКА ОТ ДНЕВНИЯ РЕД**

Отношение взеха:

М.Сакаджиев: Аз знам решението, и знам коя е банката, но преди говорехте небивалици за тази банка.

А.Ахмедов: Не знам защо така се внася, без да сме запознати на П.К. и след това да се внася на сесия и да се гласува. Така не бива да се постъпва, карате го през просото. Защо не се даде по-голям срок, защо първо ние не приехме и огледахме всички книжа и да приемем правила и чак тогава кмета да прави предложението? Погрешно е постъпено в този случай, г-н председател на П.К., не кмета, а ние, общинските съветници трябва да приемем правилата и да решим, и чак тогава кмета да прави предложение, Вие като п-л на бюджетната комисия би трябвало да го знаете.

Кр.Халов: Гласуваме проекта за решение /чете проекта за решение/.

На основание чл.21,ал.2, във връзка с чл.21,ал.1, т. 23 от Закона за местното самоуправление и местната администрация (ЗМСМА), чл. 19 от Закона за общинския дълг (ЗОД), Общински съвет – Никопол прие следното

**Р Е Ш Е Н И Е**

**№363/30.07.2018г.**

1.Приема Процедура за избор на финансова или кредитна институция, или финансов посредник за Община Никопол.

2.Процедурата за избор на финансова или кредитна институция, или финансов посредник по чл. 19 от Закона за общинския дълг, влиза в сила от датата на приемане на настоящото решение.

ГЛАСУВАЛИ – 15 СЪВЕТНИКА

„ЗА“ – 11 СЪВЕТНИКА

„ПРОТИВ“- 1 СЪВЕТНИК

„ВЪЗДЪРЖАЛИ СЕ“ – 3 СЪВЕТНИКА

**Приложение: Процедура за избор на финансова / кредитна институция и финансов посредник**

**ПРОЦЕДУРА**

**ЗА**

**ИЗБОР НА ФИНАНСОВА/КРЕДИТНА ИНСТИТУЦИЯ И ФИНАНСОВ ПОСРЕДНИК**

**1. Принципи**

1.Процедурата за избор на финансова/кредитна институция и финансов посредник се провежда въз основа на открита, прозрачна и недискриминационна процедура и се извършва в съответствие с принципите на свободна и честна конкуренция; равнопоставеност на всички кандидати; постигане на икономически най-изгодно решение за местната общност. Процедурата не се прилага за проекти, подлежащи на финансиране от фонд за органите за местното самоуправление в България –ФЛАГ ЕАД, от фонд Енергийна ефективност и възобновяеми източници и фондовете на градско развитие.

**2. Забрани за участие в процедурата**

В процедурата не може да участва лице, което:

1.      е поставено под специален надзор по смисъла на чл.115 от ЗКИ /Закон за кредитните институции/-приложимо за банки;

2.      банка, спрямо която се прилагат оздравителни мерки или прекратителни процедури по реда на закона за кредитните институции;

3. има парични задължения към общината по смисъла на Данъчно-осигурителния процесуален кодекс, установени с влязъл в сила акт на компетентен орган, освен ако не е допуснато разсрочване или отсрочване на задълженията.

**3. Участие в процедурата**

В процедурата може да участват лица, които са кредитна/финансова институция или финансов посредник, притежаващи съответния лиценз или вписани в съответния регистър, съобразно вида на услугата, по която ще се извърши подбора.

**4. Обява/покана за избор на финансова/кредитна институция и финансов посредник**

Кметът на общината изготвя покана за участие в процедурата, като я публикува на интернет страницата на общината и се изпраща до не по-малко от три финансови или кредитни институции, или финансови посредници, в зависимост от конкретната потребност.

Поканата  съдържа най-малко следната информация:

1. описание на проекта/обекта/ услугата;

2. размер и вид на финансирането;

3. срок на валидност на офертите;

4. критерии за оценка на офертите;

5. начин на достъп до документацията за участие в процедурата;

6. място, срок и начин на подаване на офертите;

7.наименование, адрес, телефон, факс, електронен адрес на общината и лице за контакт

8.решение на общинския съвет по чл. 17 от Закона за общинския дълг.

Срок за подаване на оферти - не по-кратък от 7 дни, считано от датата на  публикуването на обявата.

**5. Документация за участие в процедурата за избор на финансова/кредитна институция и финансов посредник**

Документацията за участие в процедурата съдържа най-малко следната информация:

1. решението на общинския съвет за поемане на дълг;

2. описание на проекта/обекта/услугата;

3.Критерии за оценяване на офертата;

4. актуални данни за финансовото състояние на общината и последния заверен годишен отчет за изпълнението на общинския бюджет.

**6. Разяснения**

Всеки кандидат може писмено да поиска разяснения по документацията за участие в процедурата, направено до 3 дни преди изтичане на срока за получаване на оферти. Кметът на общината е длъжен да даде разясненията в срок от 1 работен ден от постъпване на искането и ги публикува на интернет страницата на общината.

**7.Срок за получаване на оферти**

Срокът за получаване на оферти се определя в обявата, като същият следва да не епо-кратък от 7 дни, считано от датата на  публикуването на обявата.

Кметът може да прекрати процедурата със съобщение, публикувано на интернет страницата на община Никопол, когато:

а/ не е подадена нито една оферта, няма кандидат или участник, който отговаря на изискванията;

б/ всички оферти не отговарят на предварително обявените условия;

в/ избраният кандидат откаже да сключи договор;

г/ отпадне необходимостта от провеждане на процедурата в резултат на съществена промяна в обстоятелствата, както и при невъзможност да се осигури финансиране за изпълнението на процедурата по причини, които не са били предвидени;

**8. Комисия за разглеждане, оценка и класиране на офертите**

Кметът на общината назначава комисия, която се състои от нечетен брой членове, като се определят и резервни членове. Кметът може да привлича и външни експерти за членове или консултанти към комисията.

**9. Забрани за член или консултант на комисията**

Не може да бъде член  лице, което:

1. има материални интереси в съответната финансова/кредитна институция, различни от тези на вложител;

2. е свързано лице по смисъла на Търговския закон с кандидат в процедурата;

3.не може да бъде член служител на съответната финансова/кредитна институция;

Членовете на комисията и консултантите са длъжни да пазят в тайна фактите и обстоятелствата, които са узнали във връзка със своята работа в комисията.

Членовете на комисията и консултантите представят декларация относно горните обстоятелства в началото на заседанието по отваряне на офертите. При възникване на някои от обстоятелствата преди приключване на работата на комисията, съответния член е длъжен да си направи самоотвод.

**10. Решения на комисията**

Решенията на комисията се вземат с мнозинство повече от половината от общия брой на членовете й. Когато член на комисията не е съгласен с взетото решение, той подписва протокола с особено мнение и писмено излага мотивите си. Когато по обективни причини член на комисията не може да изпълнява задълженията си, той се замества от резервен член, за което се съставя протокол.

**11. Разглеждане, оценка и класиране на офертите**

Комисията разглежда подадените документи и допуска до участие кандидатите, чиито документи отговарят на условията в обявата и документацията. При установяване на липсващ документ от минималните изисквания или липсваща информация, или несъответствия, комисията има право да изиска от участника допълнителни документи или информация.

Комисията разглежда допуснатите до участие оферти, оценява ги съгласно  предварително обявените критерии и класира кандидатите.

За оценяването и класирането на кандидатите комисията съставя протокол, който се утвърждава от кмета на общината.

В 3 дневен срок от утвърждаването на протокола, същият се изпраща на всички кандидати, подали оферти за участие в процедурата.

Кметът на общината отправя покана до кандидата с  най-добра оферта за провеждане на преговори, с която го уведомява за датата, часа и мястото на провеждането им.

**12. Преговори**

Комисията провежда преговори с кандидата, подал  най-добра оферта, съгласно обявените изисквания.

За проведените преговори и постигнатите договорености с кандидата се съставя протокол, който се подписва от кандидата и членовете на комисията и се утвърждава от кмета.

Ако страните в преговорите не постигнат съгласие за сключване на договор, кметът на общината може да отправи покана до следващия класиран кандидат за провеждане на преговори.

Страните в преговорите съставят проектодоговор, съдържащ постигнатите договорености, които не могат да бъдат по-неблагоприятни за общината от предложените с офертата.

**13. Сключване на договор**

1.Кметът на общината сключва договор след уточняване на детайлите съгласно проведените преговори.

Договорът се сключва в рамките на едномесечен срок от приключване на преговорите.

ГЛАСУВАЛИ – 15 СЪВЕТНИКА

„ЗА“ – 11 СЪВЕТНИКА

„ПРОТИВ“- 1 СЪВЕТНИК

„ВЪЗДЪРЖАЛИ СЕ“ – 3 СЪВЕТНИКА

М.Сакаджиев: Обяснение на отрицателен вот.

**ПО ДЕВТА ТОЧКА ОТ ДНЕВНИЯ РЕД**

В.Костадинов- кмет с.Муселиево: В началото на годината овходих докладна записка с моя бюджет на селото, не го взеха в предвид, сега пак овходих както при кмета така и при ОбС докладна за закупуване на две косачки за косене, не ми дадохте пари, защото не съм Ви се молил, защо не ми давате тези пари и спъвате работата на кмета на село Муселиево, как да кося, като нямам косачки? Няма да се моля, ти какъв си, цар ли си …../*Халов прави забележка на Костадинов, без квалификации и обиди към кмета на общината, кмета на Муселиево продължава да говори на висок тон/.*

Кр.Халов: Г-н Кмете, Кмета на общината е разпоредител с бюджета на общината, както Ви казах на заседание на П.К., разговаряйте с него и решете проблема, никой не Ви кара да се молите, такъв е реда.

В.Желязков: Никога не съм правил разлика между кметовете на селата от общината, но за да върви работата трябва да има диалог и тогава ще се решат нещата. Това, което сега се опитахте да вмените на хората от общината е не вярно, държите се неприлично, обиждате ме, отношението Ви към мен като кмет на общината е безобразно, уверявам Ви, постигате точно обратния ефект. Спазвайте ерархията, не се дръжте неприлично. В оперативен план нещата могат да се решат.

Д.Кинов-кмет с.Въбел: Въпрос към Халов, искам да каже какво стана със жалбата и до къде се стигна? Цитирате Правилника, но не сте публикували Правилника на сайта на общината. Сбъркали сте члена в жалбата, ако имате честта и доблестта, признайте, че сте сгрешили и ми се извинете.

Кр.Гатев: Г-н Кмете, пътят Никопол – Въбел е в окаяно състояние и е предпоставка за ПТП, трябва да се закърпят дупките, да се окоси тревата и изчистят храстите. Ако до 3-4 дни не се реши този проблем, аз ще реагирам в качеството си общински съветник но ще реша проблема.

Г-н Председател, по Ваша преценка нека да се инициира и да се проведе една сесия без дневен ред, да проведем разговор, да разговаряме по много други въпроси, които наистина са важни за община Никопол, Никополска община се изпразва от хора, нека направим необходимото да не се случва това. Трябва да се създаде заетост и работни места, да бъде сесия, или заседание на което да разговаряме по актуалните и наболели проблеми на общината и да се опитаме да помогнем.

В.Желязков: Отговаря на поставените въпроси от Кр.Гатев.

М.Георгиева: Г-н Денчев, ще почисти ли пътя Никопол – Плевен, обрасъл е отстрани с трева и храсти, няма никаква видимост, канавките почти са се заличили?

Хората по селата се оплакват от набезите на комарите, ще се третира ли против комарите?

В.Желязков: Отговаря на зададените въпроси от М.Георгиева.

М.Сакаджиев: Вашето еднолично управление няма да продължи дълго, ще Ви вземат главата.

Г-н Кмете, ул.“Морава има дупки и не е окосено. Пътят Новачене- Бацова махала е в много лошо състояние, да се изпрати снимков материал до телевизиите и тогава нещата ще се случат. В кварталите „Руски паметник“ и „Шишманова крепост“ по улиците изобщо не е косено.

Л.Стоилов: Г-н Желязков, през м.март поставих въпроса тук на сесия за отремонтиране на тротоарите в с.Евлогиево, след разкопаване на ВиК, направиха го, но бяха изрязали асфалта и до сега не е възстановен, не е отремонтиран, моля вземете мерки.

А.Ахмедов: Продължават кражбите от малкия и среден бизнес в нашата община, направите необходимото.

Да се изчисти града и то най-вече в кварталите. Дълбокия път е разоран от пороите, да се направи необходимото.

Чистенето на шахтите по улиците да се направи, защото са задръстени.

В.Желязков: Отговаря на всички поставени въпроси.

Кр.Халов: Г-н Гатев, Няма как да свикам заседание на Общински съвет без дневен ред, ако имате желание, нека се съберем председателите на групи общински съветници, на дебат и да излезем с набелязани мерки и решения по наболелите проблеми в нашата община.

Уважаеми колеги, поради изчерпване на дневния ред, закривам четиридесет и осмото заседание на Общински съвет – Никопол. Заседанието приключи своята работа в 11,55 часа.

**ПРЕДСЕДАТЕЛ ОбС: /п/**

**/ Красимир Халов/**

**ЗАМ.ПРЕДСЕДАТЕЛ ОбС: /п/**

**/Светослав Ангелов/**

**ЗАМ.ПРЕДСЕДАТЕЛ ОбС: /п/**

**/Мария Георгиева/**

**ПРОТОКОЛЧИК: /п/**

**/Христина Миланова/**